На основу члана 50 Закона о предшколском васпитању и образовању ("Службени гласник Републике Србије" број 18/2010), члана 11 Одлуке о оснивању Предшколске установе "Пчелица" Ниш ("Службени лист Града Ниша" број 29/2010-пречишћен текст и 94/2010) и члана члана 37 Статута Града Ниша ("Службени лист Града Ниша", број 88/2008)

Скупштина града Ниша на седници од\_\_\_\_\_\_\_\_\_\_\_2013. године, доноси

**Р Е Ш Е Њ Е**

**I Утврђује се** економска цена услуга Предшколске установе "Пчелица" Ниш по детету и то:

**1. За целодневни боравак деце узраста до пет и по година**

-по детету 15.526,40 динара

**2. За целодневни боравак деце обухваћене припремним предшколским програмом узраста од пет и по до шест и по година**

-по детету 12.160,00 динара

**II** Решење објавити у „Службеном листу Града Ниша“.

Број\_\_\_\_\_\_\_\_\_\_\_\_\_\_\_\_\_

У Нишу \_\_\_\_\_\_\_\_\_\_\_2013.год.

**Председник**

**Проф. др Миле Илић**

**О б р а з л о ж е њ е**

Законом о основама система образовања и васпитања ("Сл.гласник РС" број 72/09 и 52/2011) у члану 159 предвиђено је да се у буџету локалне самоуправе у области предшколског васпитања и образовања обезбеђују средства за:

1. остваривање делатности предшколског васпитања и образовања (полудневни и целодневни боравак, исхрана, нега и превентивна заштита деце предшколског узраста) у висини 80 одсто од економске цене по детету, укључујући у целости средства за плате, накнаде и друга примања, социјалне доприносе на терет послодавца, отпремнине, као и помоћи запослених у предшколској установи и остале текуће расходе;
2. стручно усавршавање запослених;
3. превоз деце и њихових пратилаца ради похађања припремног предшколског програма на удаљености већој од два километра;
4. превоз запослених;
5. капиталне издатке;
6. заштиту и безбедност деце, у складу са Законом прописаним мерама;
7. друге текуће расходе, осим оних за које се средства обезбеђују у буџету Републике Србије.

Чланом 50 Закона о предшколском васпитању и образовању ("Службени гласник Републике Србије" број 18/2010) прoписано је да одлуку о висини економске цене по детету у предшколским установама доноси оснивач.

Одлуком о оснивању Предшколске установе "Пчелица" у члану 11 предвиђено је да Одлуку о висини цене услуга Установе доноси Скупштина Града.

Цене услуга утврђују се у складу са Правилником о мерилима за утврђивање цена услуга у дечјим установама ("Сл.гласник РС" број 1/93 и 6/96), којим је предвиђено да структуру цене услуга по васпитној групи чине зараде запослених, трошкови пословања и трошкови исхране деце.

Последња економска цена за целодневни боравак утврђена је решењем Скупштине Града Ниша број 06-757/2010-45-02 од 24.12.2010. године у износу од 12.500,00 динара за целодневни боравак и 9.614,00 динара за целодневни боравак који обухвата припремни предшколски програм.

Управни одбор Предшколске установе "Пчелица" је на седници одржаној дана 14.9.2012. године донео одлуку број 5952 са образложењем предлога економске цене број 5912 од 13.9.2012. године, којом се предлаже Скупштини Града Ниша, као оснивачу ове Установе, да утврди нову економску цену по детету за целодневни боравак деце узраста до пет и по година у износу од 15.526,40 динара и за целодневни боравак деце обухваћене припремним предшколским програмом у износу од 12.160 динара по детету.

У образложењу предлога економске цене Установа је дала структуру цене услуга која обухвата зараде запослених према важећим прописима, трошкове пословања и трошкове исхране деце.

Промена цене услуга условљена је растом зарада запослених за 12,67 %, цена намирница за 10% до 50%, цена лож уља за више од 100%, као и других цена које чине структуру цене услуга.

Економска цена за целодневни боравак који обухвата припремни предшколски програм у години пред полазак у школу, умањена је за износ средстава који се преноси из буџета Републике за припремни предшколски програм.

На основу изложеног, предлаже се доношење решења као у диспозитиву.

По овлашћењу-Начелник

Управе за образовање, културу,

омладину и спорт

Јелица Велаја